Nikolaj Villumsen (EL), 2014-06-11:
Tak for det.
Lige nu foregår der en rigtig vigtig debat om masseovervågning, om efterretningstjenesterne er gået for vidt, og om borgernes grundlæggende rettigheder krænkes på grund af masseovervågning.
Den her debat er kommet frem takket været den amerikanske whistleblower Edward Snowden.
Det ved jeg at de fleste af jer er enige i.
Under andenbehandlingen var alle partier undtagen De Konservative faktisk enige om, at Snowden har rejst en vigtig debat, og jeg synes, vi skylder ham en tak for at have rejst denne sag.
Kommer han i kløerne på de amerikanske myndigheder, kan han se frem til en lang og hård dom afsagt bag lukkede døre.
Den amerikanske regering ønsker at straffe Snowden for at have afsløret, at den selv samme amerikanske regering er gået langt over stregen med overvågning af borgere i Europa, selv hos nære allierede, selv hos den konservative tyske kansler Merkel.
Burde vi ikke hjælpe Snowden, når han har rejst den her vigtige debat?
Jeg håber, at der er bare en smule af det mod, som Snowden har udvist, til stede i Folketinget her i dag.
Desværre stemmer I jo nok om lidt imod.
Det kommer til at glæde den amerikanske regering, og det er jo fint.
Men I svigter en whistleblower, der har rejst debatten om vores grundlæggende frihedsrettigheder, rettigheder, vi som politikere i et demokratisk samfund bør værne om.
Jeg vil opfordre jer til at spørge jer selv en ekstra gang, om det er smart at have Edward Snowden siddende i Moskva på den russiske præsident Putins nåde.
Her har han ophold indtil august, og derefter er hans fremtid usikker.
Er det smart at have ham siddende der, mens der foregår en stor international politisk krise omkring situationen i Ukraine?
Var det ikke i Danmarks interesse at sikre Snowden med ophold i Danmark, sikre ham mod udlevering til amerikanerne, sikre ham mod Putin?
Lad os for en gangs skyld vise lidt internationalt mod her i Folketinget.
Lad os stå op for retssikkerheden, lad os række en hjælpende hånd til en modig mand, lad os stemme ja til B 69.
Tak for det.
Enhedslisten kommer om lidt til at stemme imod det her lovforslag, L 192, om Center for Cybersikkerhed.
Det skyldes ikke, at vi ikke ønsker at beskytte Danmark imod cyberangreb, men det skyldes, at det her lovforslag ikke sikrer borgernes grundlæggende frihedsrettigheder.
Ikke mindst i lyset af de omfattende afsløringer af den amerikanske efterretningstjeneste NSA's overvågning er der grund til at være bekymret om netop vores demokratiske rettigheder.
Grundlæggende har det været en meget interessant proces med det her lovforslag.
Mens der blandt mange af partiernes retsordførere har været en stor bekymring over faren for øget overvågning ved det her forslag, har der blandt forsvarsordførerne ikke været nogen tøven, før man klappede aftalen af med forsvarsministeren.
Jeg tænker ærlig talt, det burde vække en smule undren i partierne rundtomkring, at man på den måde har modsagt sig selv og overset egne alarmer.
Der har været slået alarm fra flere sider, selvfølgelig fra Enhedslisten, men eksempelvis har Politiken dækket sagen tæt, og der har i Retsudvalget været afholdt en høring, hvor en lang række eksperter har slået alarm.
Ligeledes har der været afgivet kritiske høringssvar fra bl.a. Dansk Industri, fra Institut for Menneskerettigheder, fra IT-Politisk Forening, fra Retspolitisk Forening, fra Rådet for Digital Sikkerhed, ja, endda fra Rigsadvokaten og Rigspolitiet har der været råbt vagt i gevær over konsekvenserne for datasikkerheden.
Ligeledes er køen af politikere lang, når vi diskuterer problemer med datasikkerheden i andre sammenhænge, eksempelvis i forhold til Se og Hør-skandalen, som vi jo alle fordømmer.
Her er der stor forargelse og med god grund, for det er forargeligt, at der er blevet snaget i de kendtes og de kongeliges privatliv.
Men hvad med hr. og fru Jensens privatliv?
Hvad med den generelle datasikkerhed i Danmark?
I Enhedslisten er vi gået konstruktivt til værks.
Vi stillede ved andenbehandlingen en lang række ændringsforslag, der alle ville have været et skridt i retning af bedre datasikkerhed og ville have været fremskridt for retssikkerheden for borgerne.
Alle er de blevet stemt ned under gulvbrædderne.
Inden I stemmer om lidt, håber jeg, at I vil tænke jer om en ekstra gang; tænke, om det ikke havde været bedre at lytte til jeres retsordførere end jeres forsvarsordførere, tænke, om der ikke kunne have været noget om sagen, når nu Rigspolitiet, Dansk Industri og Rådet for Digital Sikkerhed med mange flere har udtrykt bekymring for borgernes retssikkerhed og sikkerheden for vores personfølsomme oplysninger.
Jeg håber, I vil stemme sammen med Enhedslisten.
Jeg håber, I vil beskytte Danmark mod cyberangreb og samtidig beskytte danskernes retssikkerhed og derfor stemme nej til L 192.